《短褐篇送沈子叔成出塞》
明代·徐渭

短褐不掩轩，伏剑赴远道。一夕度重关，春郊哭芳草。

芳草碧色黄河波，王孙不归愁奈何。当时洒血向何地，岁月今巳三年多。

万帐丛中拾遗骼，胡人悲号汉人擗。羁魂何用束榆皮，男子从来收马革。

忆昔何人正当路，若翁上书凡两度。请缨直欲系单于，借剑亲将斩师傅。

圣主如天万类容，夺官谪向边城去。曹操沽名不杀贤，终付祢衡与黄祖。

黄祖曾操江夏符，蓟门今亦近穹庐。逐臣犹自心孤愤，结客边庭欲破胡。

胡骑南来尘拍天，汉兵汉马踏成烟。汉吏愁将伏汉法，汉首函将虏级传。

将函汉虏浑閒事，伤心忽堕孤臣泪。飞书直是骂辕门，散金况复埋殇士。

埋殇士，骂辕门，君不杀人人杀君。青天飒然白日昏，浮云作雨有时晴。

只今万方仰圣明，子出北塞予南征。为倾斗酒都门外，箧里龙泉几度鸣。

作者简介：徐渭（1521—1593），汉族，绍兴府山阴（今浙江绍兴）人。初字文清，后改字文长，号天池山人，或署田水月、田丹水，青藤老人、青藤道人、青藤居士、天池渔隐、金垒、金回山人、山阴布衣、白鹇山人、鹅鼻山侬等别号。中国明代文学家、书画家、军事家。民间也普遍流传他的故事传说，关于他年轻时如何聪明，后来如何捉弄官宦等。